《落花篇》
明代·林应亮

东邻昨夜飞红雨，落花如霰随风举。
千丛缀绮谢繁枝，九陌垂青隐芳树。
忆昨芳妍乍放时，含娟凝艳骋容姿。
盈盈绛帻承曦暖，烨烨瑶英泛露滋。
地拟昆溟霞作幄，门连阊阖玉雕题。
昆溟阊阖非人境，喜得繁华荐清景。
共讶同心照日开，坐怜并蒂临风整。
鸣弦伐鼓斗春菲，列彩飞觞延昼永。
为君催晓下朱楼，为君欢燕淹华省。
华省朱楼春昼迟，雕栏色色自称奇。
蝶翅轻穿翡翠筠，龙柯误触秋千丝。
名园岂辨烟和树，名卉难分菌与芝。
名园名卉色非一，夺目瑶华纷转日。
总多富贵卫张门，不让风流王谢室。
风流富贵擅谁家，照耀纵横本自夸。
别有仙葩吐仙种，疑从琼岛泛琼华。
绿畹斜攒珠蕊树，玉盘遥挂赤城花。
万斛香中贮甘露，五云芝上护流霞。
霞飞露染春光暮，东邻远客西邻戍。
鸾镜佳人愁里看，雁门征客暗中度。
此情难语北征人，此情偏入东家妇。
百啭莺呼作怨声，一叶花飞减妆素。
莺花岁暗可重新，节物朝来已非故。
簇陌游丝逐飙空，垂堤空梗向流东。
含香故弄妆台上，袭暖偏留舞袖中。
含香袭暖竟何处，乍入东墙复西署。
悠扬未识飘零归，寂历如随风雨去。
乍惊叶萼忽辞丛，何况飘廊兼委路。
随蓬不恋故根春，冲燕宁知托巢羽。
梧桐井畔映光寒，桃李蹊阴暮色阑。
蟋蟀机残催锦字，凤凰楼迥乏青鸾。
青鸾锦字总迢绝，见此令人心欲折。
败叶逢君可赠题，孤条感妾能生檗。
掇叶攀条聊自持，回簪转黛顾容仪。
茱萸锦上红尘恨，杨柳声中玉笛悲。
三千图画怜芳迹，十二阑干凋翠眉。
青苔忍诵蘼芜调，红树曾题芍药诗。
题诗欲寄远行客，春风相忆故园陌。
瑶池千岁始重看，锦瑟三春勿轻掷。

作者简介：福建侯官人，字熙载，一作载熙。林春泽子。嘉靖十一年进士。官至户部右侍郎，总督仓场。有《少峰草堂诗集》。